
ΔΕΛΤΙΟ ΤΥΠΟΥ
Ε.Σ.Α.μεΑ.: Επιτακτική ανάγκη δημιουργίας Στέγης Υποστηριζόμενης Διαβίωσης στην Ζάκυνθο! 
Την επιτακτική ανάγκη δημιουργίας Στέγης Υποστηριζόμενης Διαβίωσης (ΣΥΔ) στην Ζάκυνθο τονίζει η Ε.Σ.Α.μεΑ. προς τον Δήμαρχο Ζακύνθου Γ. Στασινόπουλο και προς τον Περιφερειάρχη Ιονίων Νήσων. Ι. Τρεπεκλή, προωθώντας το επείγον αίτημα του Σωματείου Ατόμων με Αναπηρίες Ζακύνθου «ΟΙ ΠΟΠΟΛΑΡΟΙ».
Η λειτουργία Στέγης Υποστηριζόμενης Διαβίωσης στο νησί θα συμβάλει ουσιαστικά στην ενίσχυση της αυτονομίας, στη διατήρηση και ανάπτυξη των ικανοτήτων των ατόμων με αναπηρία, καθώς και στην κοινωνική τους συμπερίληψη, αποτρέποντας φαινόμενα περιθωριοποίησης και ιδρυματοποίησης, ιδιαίτερα στις περιπτώσεις όπου το οικογενειακό περιβάλλον αδυνατεί να καλύψει τις ανάγκες υποστήριξής τους.
Πρόκειται για ένα διαχρονικό αίτημα του Σωματείου, το οποίο, μέσα από την πολυετή δράση του, έχει διαπιστώσει τις σημαντικές ελλείψεις σε κοινωνικές υποδομές στην Ζάκυνθο και την ανάγκη ουσιαστικής στήριξης των ατόμων με αναπηρία και των οικογενειών τους.
Λαμβάνοντας υπόψη ότι βρίσκεται σε ισχύ το πρόγραμμα ΙΟΝ70, το οποίο αφορά στη δημιουργία και αναβάθμιση υποδομών φροντίδας για ευπαθείς ομάδες, συμπεριλαμβανομένων των Στεγών Υποστηριζόμενης Διαβίωσης ΑμεΑ στα Ιόνια Νησιά, η Ε.Σ.Α.μεΑ. ζητά να προχωρήσουν όλες οι απαραίτητες ενέργειες για την προώθηση και υλοποίηση αυτού του συγκεκριμένου αιτήματος. 
Η δημιουργία της ΣΥΔ στην Ζάκυνθο θα αποτελέσει ένα ουσιαστικό βήμα για τη διασφάλιση των δικαιωμάτων των ατόμων με αναπηρία και τη βελτίωση της ποιότητας ζωής τους, καλύπτοντας μια σημαντική ανάγκη της τοπικής κοινωνίας. 
Μία Στέγη Υποστηριζόμενης Διαβίωσης είναι ένα πραγματικό σπίτι, εντός κοινότητας, στο οποίο άτομα με αναπηρία μπορούν να ζουν με ασφάλεια, αξιοπρέπεια και όσο το δυνατόν μεγαλύτερη αυτονομία, έχοντας παράλληλα την υποστήριξη εξειδικευμένου προσωπικού. 

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

